A sziget ellen 1306-ban indult meg a szerény léptékű hadjárat. Kisebb összecsapások és ostromok után, 1310. augusztus 15-én került Rodosz városa a johannita rend kezébe. Az Anatólia délnyugati nyúlványaihoz húsz kilométernél is közelebb fekvő Rodosz elfoglalása biztos kikötőt jelentett a keresztény hajóknak és jó kiindulópontot a muzulmánok elleni harchoz. A lovagok egyedül a pápának tartoztak felelősséggel, a szigetet szuverén hatalomként irányították. Kicsi, arisztokratikus államukban legfeljebb 500–600 lovag tartózkodott egyszerre, a többiek Európában éltek.